Софийски електрохимични дни SED’22

От 11 до 14 май 2022 г. се проведоха Софийски електрохимични дни SED’22, организирани от Института по електрохимия и енергийни системи „Академик Евгени Будевски“ и съорганизатор Химикотехнологичният и металургичен университет.

Софийски електрохимични дни СЕД`22 бяха открити на 11 май от председателя на БАН акад. Юлиан Ревалски. От името на организаторите встъпителни поздравления поднесоха проф. д-р Сеня Терзиева-Желязкова, ректор на ХТМУ-София, проф. д-р Антония Стоянова, председател на организационния комитет на СЕД`22 и проф. дхн Весела Цакова, регионален представител на Международното електрохимическо дружество за България.

Форумът привлече над 80 участници от 7 държави: България, Германия, Египет, Израел, Испания, Португалия и САЩ.

Научният форум бе посветен на 100 годишнината от рождението на акад. Евгени Будевски.

С фокус върху съвременни разработки и изследвания в областта на електрохимията и физикохимията бяха представени над 40 устни доклада и 42 постерни презентации. С особен интерес бяха посрещнати пленарните лекции на д-р Борис Монахов от WaveTech GmbH, Германия; проф. д-р Пламен Атанасов от University of California, Ървин, САЩ; д-р инж. Ана Аренилас от INCAR-CSIC, Испания; и проф. дхн Дария Владикова от ИЕЕС-БАН, България.

Асистент д-р Крум Банов и главен асистент д-р Борислава Младенова от ИЕЕС-БАН и възпитаници на ХТМУ бяха отличени в конкурса за млади учени, проведен в рамките на Софийски електрохимични дни СЕД`22. Крум Банов спечели наградата за най-добро представяне на устен доклад, а Борислава Младенова – за най-добро представяне на постерна презентация. Наградите бяха връчени от председателя на международното жури проф. дхн инж. Мартин Божинов от ХТМУ. В състава на журито участваха още проф. д-р Тамара Петкова и проф. д-р Константин Петров от ИЕЕС-БАН, доц. д-р Luis Costa, гл.асистент д-р Manuel Craca, Университет на Авейро. Двамата млади учени освен наградни плакети грамоти получиха от ИЕЕС-БАН и получиха и еднократно финансово поощрение от ХТМУ.